BAHAN PAKEMPALAN PANDONGA BRAYAT REBO, 20 JANUARI 2021 GKJ BOYOLALI 1. KIDUNG PAMUJI : KIDUNG PASAMUWAN JAWI 29 SUMANGGA SOWAN GUSTI 2. PANDONGA 3. RENUNGAN 4. WAOSAN : RAMAH ANAK : LUKAS 18 : 15-17 Para anak ing satengahing brayat lan masyarakat asring dereng dipun anggep gadhah adeg ingkang trep utawi samesthinipun. Kadhangkala taksih wonten tetembungan "ah, bocah wingi sore, ora perlu melu-melu!" Kawontenan makaten mbok bilih ugi taksih kelampahan ing gesanging pasamuwan ing gereja. Ing greja, adegipun para anak ugi dereng dipun papanaken ing sakmesthinipun. Kawontenan ingkang mekaten punika ugi kedadosan ing jamanipun Gusti Yesus. Nalika wonten para tiyang ingkang mbekta anak-anakipun sowan dhateng ngarsanipun Gusti, supados para para anak punika ditumpangi asta saha diberkahi, ananging para sekabatipun Gusti malah nepsu dhateng ingkang mbekta anak-anak kalawau. Nepsu amargi tresna kaliyan Gusti. Gusti Yesus saweg wonten ing margi tumuju Yerusalem. Para sakabat namung nggadahi pikajeng supados mboten wonten tiyang ingkang ganggu amargi tumrap para sakabat kawontenanipun nembe mboten sekeca. Sianaosa para sakabat menggak tiyang saha anak kalawau, ananging Gusti Yesus tetep karsa nampi para anak ingkang dipun sowanaken kalawau punika, kinanthenan piwulang bilih tiyang ingkang patrapipun kadosdene para anak, punika ingkang badhe ndarbeni Kratonipun Allah. Gusti Yesus mapanaken adeging para anak ing samesthinipun, malah lajeng kangge dhasaring piwulang supados sami migatosaken para lare. Patrap tulus lan pasrahipun anak-anak dhateng Gusti, saged dados piwulang supados para tiyang diwasa sami nggadahi patrap tulus lan pasrah saha lembah manah kadosdene para lare. Anak-anak punika mboten nate kecalan raos gumun. Anak-anak tansah ngraosaken gumun wonten kuwaos ingkang ageng ingkang punika saking Gusti. Pangaken bilih Gusti Maha Agung tansah nunggil wonten ing gesang kita ndamel kita punika ngraosaken tentrem rahayu. Wonten kuwaos ingkang ageng, ingkang saged damel gesang kita punika mantep. Wonten kuawos ing ageng ingkang tansah ngirid gesang. Ngraosaken Gusti punika nunggil tansah celak kaliyan umatipun. Anak-anak nggadhahi tetales kapitadosan. Anak-anak nggadhai kapitadosan sanget tumrap tiyang sepuhipun. Sedaya gesang wonten ing pangayoman tiyang sepuhipun, pramila wonten patrap sumarah mboten nate ragu. Amargi dhirinipun punika mboten piyambakan. Punika dados tetales ugi wonten ing patrap kapitadosan kita dhumateng. Patrap ingkang tansah sumendhe pitados bilih gesang kita wonten ing pangayomanipun Gusti. Anak-anak nggadhahi pamanggih menawi mbangun turut mesthi gesangipun sekeca. Kosokwangsulipun, menawi mboten mbangun turut punika mesthi badhe kedadosan ingkang mboten sae. Punika kedahipun dados koreksi wonten ing gesang tiyang pitados anggenipun tansah mbudidaya patrap kapitadosan ingkang mbangun turut dhumateng Gusti. Anak-anak remen sanget swasana bingah saha tentrem rahayu. Pramila menawi anak-anak punika congkrah enggal punika pulih. Enggal anggenipun ngapunten kalepatan rencangipun. Punika patrap sae ingkang kedah kita raos-raosaken anggenipun mbangun sesambetan kaliyan sesami nglairaken swasana tentrem rahayu. Patrap-patrap punika ingkang dipun kersakaken dening Gusti Yesus anggen kita ngraos-raosaken gesang kapitadosan kita. Kita bingah dene Greja-greja sampun sami gadhah program "ramah anak". Tegesipun greja nindakaken pakaryan kangge mapanaken adegipun anak ing samesthinipun. Mboten nglirwakaken paladosan dhateng kategori anak jalaran anak-anak punika investasi Greja sapunika kangge masa dhepan Greja. Mila sumangga miwiti kanthi saestu migatosaken adeging para anak wiwit ing brayat kita, sumrambahipun dhateng greja lan masyarakat. Mugi Gusti nyagedaken kita nindakaken gesang ramah anak. Amin. 5. PANDONGA SYAFAAT 6. PISUNGSUNG KIDUNG PISUNGSUNG : KIDUNG PASAMUWAN JAWI 186 URIP KANG SAMESTHINE 7. PANDONGA SOKUR LAN PANUTUP